**ทัศนคติและการยอมรับต่อการใช้งานแอปพลิเคชันในการเรียนออนไลน์ในช่วงการแพร่ระบาดของโรคโควิด 19 ของนักศึกษามหาวิทยาลัยกรุงเทพ**

**Attitude and Acceptance to using of Application in Online Learning during the Pandemic of Covid-19 of Students of Bangkok University.**

บพิธ อภิวันทนกุล**1** และคริชณะ ฉิมมณี**2**

สาขาวิชาการจัดการคอมพิวเตอร์และสารสนเทศ

วิทยาลัยนวัตกรรมดิจิทัลเทคโนโลยี มหาวิทยาลัยรังสิต

Bopit Apiwantanagul**1** and Krishana Chimmanee**2**

Computer and Information Management

College of Digital Innovation Technology Rangsit University

bopit.apiwan@gmail.com

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**บทคัดย่อ**

การวิจัยในครั้งนี้มีวัตถุประสงค์เพื่อศึกษาปัจจัยที่ส่งผลต่อทัศนคติและการยอมรับในการเรียนออนไลน์ผ่านแอปพลิเคชันของนักศึกษามหาวิทยาลัยกรุงเทพ แนวทางในการวิเคราะห์ข้อมูลใช้แบบสอบถามเป็นเครื่องมือในการเก็บรวบรวมข้อมูล ผลการศึกษาพบว่า ความคิดเห็นที่มีต่อทัศนคติต่อการใช้งานแอปพลิเคชันในการเรียนออนไลน์ของนักศึกษามหาวิทยาลัยกรุงเทพ โดยรวมอยู่ในระดับมาก ส่วนความคิดเห็นที่มีต่อการยอมรับต่อการใช้งานแอปพลิเคชันในการเรียนออนไลน์ของนักศึกษามหาวิทยาลัยกรุงเทพ โดยรวมอยู่ในระดับปานกลาง ผลการทดสอบสมมติฐานซึ่งสอดคล้องกับวัตถุประสงค์ข้อที่ 1 และข้อที่ 2 พบว่า นักศึกษามหาวิทยาลัยกรุงเทพที่มีเพศที่แตกต่างกันมีทัศนคติและการยอมรับต่อการใช้งานแอปพลิเคชันในการเรียนออนไลน์ที่ไม่แตกต่างกัน ส่วนนักศึกษามหาวิทยาลัยกรุงเทพที่มีอายุ ระดับการศึกษา คณะที่กำลังศึกษา ชั้นปีที่กำลังศึกษา และรายได้ต่อเดือนที่แตกต่างกันมีทัศนคติและการยอมรับต่อการใช้งานแอปพลิเคชันในการเรียนออนไลน์ที่แตกต่างกัน

คำสำคัญ : ทัศนคติ การยอมรับ แอปพลิเคชัน การเรียนออนไลน์ โควิด 19

**Abstract**

This research had the objective to study factor influencing attitude and acceptance in online learning through application of students of Bangkok University. The guidelines in analyzing the data were quantitative research methodology by using a questionnaire as a tool in collecting the data. The study result was that opinion to attitude of using of application in online study of students of Bangkok University in the overall picture was at a high level. As for opinion to acceptance of using applicants in online studying of students of Bangkok University in the overall picture was at an average level. The hypothesis test, which was consistent with the objective No 1 and 2 , it was found that students of Bangkok University with different sexes had attitude and acceptance to using of applications in online learning that was not different. As for students of Bangkok University with the age, education level, studying faculty, studying year and monthly income that were different had attitude and acceptance to using of application in online learning that was different

Keywords : Attitude Acceptance Application Online Learning Covid-19

**บทนำ**

มหาวิทยาลัยกรุงเทพ เป็นสถาบันอุดมศึกษาเอกชนแห่งแรกในประเทศไทย ซึ่งถูกจัดเป็นมหาวิทยาลัยเอกชนที่ยอดนิยมและดีที่สุดอันดับ 1 ในประเทศไทย จาก Webometrics โดยสภาวิจัยแห่งชาติ ประเทศสเปน (พิมพ์แพร ศรีสวัสดิ์, 2563) มหาวิทยาลัยกรุงเทพมีแผนการพัฒนาคุณภาพบัณฑิต ทั้งที่อยู่ในรูปแบบของโครงการและรายวิชาพื้นฐานที่บรรจุลงในทุกหลักสูตรปริญญาทุกสาขา โดยเน้นรายวิชาปฏิบัติที่ต้องใช้การทำงานร่วมกัน เพื่อฝึกความเป็นผู้นำในด้านความคิดสร้างสรรค์เชิงบูรณาการและเทคโนโลยีตามเป้าประสงค์ของมหาวิทยาลัย

 แต่จากการแพร่ระบาดของโรคโควิด 19 ตั้งแต่ 31 ธันวาคม พ.ศ.2562 โดยเชื้อได้มีการลุกลามไปทั่วโลกอย่างรวดเร็ว ส่งผลกระทบให้ประชาชนต้องกักตัวอยู่ภายในบ้าน ใส่หน้ากากอนามัย และรักษาระยะห่างจากผู้อื่น ทำให้ในเดือนมีนาคม พ.ศ.2563 สถานศึกษาทุกแห่งต้องปิดการเรียนการสอนในห้องเรียน และปรับรูปแบบการเรียนการสอนมาเป็นระบบออนไลน์ด้วยแอปพลิเคชันทั้งหมด ทำให้นักศึกษาต่างต้องปรับตัวในการเรียนเป็นอย่างมาก เพื่อให้การศึกษายังคงดำเนินต่อไปได้ ทำให้นักศึกษาทุกคนยังคงต้องเรียนออนไลน์กันอย่างต่อเนื่อง โดยที่ไม่อาจทราบได้ว่าสถานการณ์จะดีขึ้นเมื่อใด แต่เนื่องจากนักศึกษาแต่ละคนมีมุมมองในการเรียนออนไลน์และการใช้งานแอพลิเคชันที่ไม่เหมือนกัน รวมถึงปัจจัยด้านสภาพแวดล้อมและอุปกรณ์ที่แตกต่างกัน จึงอาจส่งผลต่อการเรียนรู้ผ่านแอปพลิเคชันของนักศึกษาได้

 ในการวิจัยครั้งนี้ได้ทำการวิจัยเชิงปริมาณโดยใช้ข้อมูลปฐมภูมิจากการเก็บแบบสอบถามจากนักศึกษามหาวิทยาลัยกรุงเทพมาวิเคราะห์ผล ดังนั้น ข้อมูลที่ได้จากการวิเคราะห์ข้อมูลปฐมภูมิในงานวิจัยฉบับนี้ จะช่วยให้ทราบถึงทัศนคติและการยอมรับต่อการใช้งานแอปพลิเคชันในการเรียนออนไลน์ในช่วงการแพร่ระบาดของโรคโควิด 19 ของนักศึกษามหาวิทยาลัยกรุงเทพ และผลที่ได้จากการวิเคราะห์ข้อมูลทุติยภูมิในงานวิจัยฉบับนี้ จะเป็นประโยชน์ต่อการนำไปปรับใช้ในการจัดการเรียนการสอนผ่านแอปพลิเคชันของมหาวิทยาลัย เพื่อสร้างทัศนคติที่ดีและการยอมรับของนักศึกษาให้มากขึ้นในอนาคตได้

**วัตถุประสงค์ของงานวิจัย**

1.เพื่อศึกษาเปรียบเทียบระหว่างปัจจัยด้านประชากรศาสตร์กับทัศนคติในการเรียนออนไลน์ผ่านแอปพลิเคชันของนักศึกษามหาวิทยาลัยกรุงเทพ

 2.เพื่อศึกษาเปรียบเทียบระหว่างปัจจัยด้านประชากรศาสตร์กับการยอมรับในการเรียนออนไลน์ผ่านแอปพลิเคชันของนักศึกษามหาวิทยาลัยกรุงเทพ

**กรอบแนวคิดของงานวิจัย**

 ผู้วิจัยได้วางกรอบแนวคิดของงานวิจัยฉบับนี้ โดยแสดงลำดับขั้นตอนวิธีการวิจัย ดังภาพที่ 1 ดังนี้

**ตัวแปรตาม**

**ตัวแปรอิสระ**

**ทัศนคติต่อการใช้งานแอปพลิเคชันในการเรียนออนไลน์**

-การเปิดกล้อง

-การแชร์หน้าจอ

-การนำเสนองาน

-ความตั้งใจในการเรียน

-การรุกล้ำความเป็นส่วนตัว

**ปัจจัยทางด้านประชากรศาสตร์**

-เพศ

-อายุ

-ระดับการศึกษา

-ชั้นปีที่กำลังศึกษา

-คณะที่กำลังศึกษา

-รายได้ต่อเดือน

**การยอมรับต่อการใช้งานแอปพลิเคชันในการเรียนออนไลน์**

-แรงกระตุ้นในการเรียน

-ความสะดวกในการเรียน

-การบริหารจัดการเวลา

-ความสบายใจในการเรียน

**ภาพที่ 1 แสดงกรอบแนวคิดในการวิจัย**

ผู้วิจัยได้ใช้การวิจัยเชิงปริมาณในการค้นคว้าครั้งนี้ โดยเลือกสำรวจด้วยแบบสอบถามที่จัดทำขึ้นและได้วางขอบเขตของการวิจัยฉบับนี้ไว้ดังนี้

1.ประชากรกลุ่มเป้าหมายของงานวิจัยนี้ คือ นักศึกษามหาวิทยาลัยกรุงเทพ ระดับปริญญาตรี โท และเอก เพศชายและหญิง อายุตั้งแต่ 16 ปีขึ้นไป

2.ระยะเวลาที่ผู้จัดทำใช้ในการทำการวิจัย คือ ตั้งแต่เดือนมิถุนายน 2564 ถึงเดือนมิถุนายน 2565

3.สถานที่ที่ผู้จัดทำใช้ในการทำวิจัย คือ มหาวิทยาลัยกรุงเทพ วิทยาเขตรังสิต

**สมมติฐานในการวิจัย**

**สมมติฐานข้อที่ 1** นักศึกษามหาวิทยาลัยกรุงเทพที่มีเพศ อายุ รายได้ต่อเดือน ระดับการศึกษา คณะที่กำลังศึกษาและชั้นปีที่กำลังศึกษาที่แตกต่างกันมีทัศนคติต่อการใช้งานแอปพลิเคชันในการเรียนออนไลน์ที่แตกต่างกัน

**สมมติฐานข้อที่ 2** นักศึกษามหาวิทยาลัยกรุงเทพที่มีเพศ อายุ รายได้ต่อเดือน ระดับการศึกษา คณะที่กำลังศึกษาและชั้นปีที่กำลังศึกษาที่แตกต่างกันมีการยอมรับต่อการใช้งานแอปพลิเคชันในการเรียนออนไลน์ที่แตกต่างกัน

**ทบทวนวรรณกรรม**

ทัศนคติ หมายถึง แนวคิด ความรู้สึกและมุมมองที่บุคคลมีต่อสิ่งต่างๆ ในทางพึงพอใจหรือต่อต้าน ไม่ว่าจะเป็นสิ่งของ บุคคลอื่น สถานการณ์ต่าง ๆ และอาจแสดงทัศนคติให้เห็นผ่านทางพฤติกรรมได้

การยอมรับ หมายถึง กระบวนการที่บุคคลได้เรียนรู้ เห็นด้วย ยอมรับ และเข้าใจในเทคโนโลยีหรือนวัตกรรมใหม่ ๆ จนก่อให้เกิดการรับรู้ ความสนใจและนำสิ่ง ๆ นั้นไปใช้ในชีวิตจริงและเผยแพร่ให้กับผู้อื่น

แอปพลิเคชัน หมายถึง ซอฟท์แวร์ที่ใช้ในการทำงานของผู้ใช้ ซึ่งพัฒนาเป็นโปรแกรมที่สามารถประยุกต์ใช้สำหรับอุปกรณ์เคลื่อนที่หรือเครื่องคอมพิวเตอร์ได้ เช่น โทรศัพท์มือถือ แท็บเล็ต และแล็บท็อป เพื่อเพิ่มช่องทางในการติดต่อสื่อสารกับผู้ใช้ให้มากขึ้นโดยไม่ต้องเข้าผ่านเว็บบราวเซอร์ ตัวอย่างแอปพลิเคชัน Video Conference ที่ใช้ในการประชุมและเรียนออนไลน์ที่มีชื่อเสียง คือ Zoom, Microsoft Team และ Google Meet ที่ผู้ใช้จำนวนมากสามารถพูดคุยกันแบบเห็นหน้าผ่านแอปพลิเคชันได้

การเรียนออนไลน์ หมายถึง นวัตกรรมทางการศึกษาที่เปลี่ยนแปลงวิธีการเรียนการสอนโดยใช้เทคโนโลยีสมัยใหม่ เช่น อินเทอร์เน็ต ดาวเทียม เข้ามาช่วยในการเรียนด้วยเว็บไซต์หรือแอปพลิเคชันผ่านอุปกรณ์สื่อสาร ทำให้ขอบเขตการเรียนรู้กว้างออกไปและเรียนรู้ได้ลึกมากขึ้น

โควิด 19 หมายถึง โรคติดต่อที่เกิดจากไวรัสชนิดที่มีการค้นพบล่าสุดชื่อว่า “โคโรนาไวรัส” (Coronavirus) เป็นที่รู้จักเมื่อเริ่มมีการระบาดในเมืองอู่ฮั่น ประเทศจีนในเดือนธันวาคมปี พ.ศ.2562 ในปัจจุบันได้มีการระบาดใหญ่ไปทั่วโลก ส่งผลกระทบแก่หลายประเทศเป็นอย่างมาก

**วิธีดำเนินการวิจัย**
 ประชากรเป้าหมายและกลุ่มตัวอย่างที่ใช้ในการศึกษาวิจัยครั้งนี้ ได้แก่ นักศึกษามหาวิทยาลัยกรุงเทพ เหตุผลที่กำหนดลักษณะของประชากรดังกล่าว เพราะต้องการทราบว่า ทัศนคติและการยอมรับส่งผลต่อการใช้งานแอปพลิเคชันในการเรียนออนไลน์ของกลุ่มประชากรมากน้อยเพียงใด และมีปัจจัยใดบ้างที่ส่งผลต่อการเลือกใช้งานโดยการใช้เครื่องมือแบบสอบถามออนไลน์ ซึ่งผู้วิจัยใช้วิธีการกำหนดขนาดกลุ่มตัวอย่างสำหรับการวิจัยครั้งนี้ โดยใช้สูตรคำนวณของคอแครน (Cochran, 1977) ในกรณีที่ไม่ทราบสัดส่วนของประชากร (นราศรี ไววนิชกุล, 2549) ขนาดของกลุ่มตัวอย่างทั้งหมดที่ต้องเก็บสำหรับงานวิจัยครั้งนี้เท่ากับ 385 ตัวอย่าง แต่เนื่องจากเพื่อสร้างความหลากหลายและเพื่อให้กลุ่มตัวอย่างเป็นตัวแทนประชากรที่มีประสิทธิภาพ ผู้ทำการวิจัยจึงได้สำรองเก็บไว้อีก 15 ตัวอย่าง รวมเป็นกลุ่มตัวอย่างทั้งหมดจำนวน 400 ตัวอย่าง

 ผู้วิจัยได้กำหนดวิธีในการเลือกกลุ่มตัวอย่างของงานวิจัยในครั้งนี้ โดยใช้วิธีการสุ่มตัวอย่างตามความสะดวก ซึ่งเป็นการเลือกกลุ่มตัวอย่างโดยไม่ใช้ความน่าจะเป็นโดยถือเอาความสะดวกหรือความง่ายต่อการรวบรวมข้อมูล (กิตติพงษ์ พุทธศรีจารุ, 2552) โดยการแจกแบบสอบถามผ่านกูเกิลฟอร์ม (Google Form) ไปยังอาจารย์มหาวิทยาลัยกรุงเทพและกลุ่มสังคมออนไลน์ของผู้ตอบแบบสอบถาม ได้แก่ กลุ่มไลน์ (Line Group) และกลุ่มเฟสบุค (Facebook Group) ทางอินเทอร์เน็ต เพื่อให้กลุ่มตัวอย่างที่ใช้ในการศึกษาครั้งนี้ คือ นักศึกษามหาวิทยาลัยกรุงเทพที่สะดวกและยินดีให้ข้อมูล

**การวิเคราะห์ผลข้อมูล**

 หลังจากผู้วิจัยได้เก็บรวบรวมข้อมูลจากกลุ่มตัวอย่างด้วยแบบสอบถามเรียบร้อยแล้ว ทางผู้วิจัยได้ดำเนินการประมวลผลด้วยวิธีการทางสถิติ โดยแบ่งการวิเคระห์ข้อมูลออกเป็น 2 ส่วนดังนี้

 1.การวิเคราะห์ข้อมูลเชิงพรรณนา (Descriptive Statistics)

 1.1 การวิเคราะห์เกี่ยวกับปัจจัยทางด้านประชากรศาสตร์ ใช้การคำนวนทางสถิติโดยการแจกแจงความถี่และค่าร้อยละ

 1.2 การวิเคราะห์ข้อมูลระดับความคิดเห็นเกี่ยวกับปัจจัยด้านทัศนคติ ใช้การคำนวณทางสถิติด้วยค่าเฉลี่ยและค่าส่วนเบี่ยงเบนมาตรฐาน

 1.3 การวิเคราะห์ข้อมูลระดับความคิดเห็นเกี่ยวกับปัจจัยด้านการยอมรับ ใช้การคำนวนทางสถิติด้วยค่าเฉลี่ยและค่าส่วนเบี่ยงเบนมาตรฐาน

 2.การวิเคราะห์สถิติเชิงอนุมาน (Inference Statistics)

 2.1 ปัจจัยทางด้านประชากรศาสตร์ ได้แก่ เพศ อายุ อาชีพ ระดับการศึกษา ชั้นปีที่กำลังศึกษา คณะที่กำลังศึกษา และรายได้ต่อเดือน ที่แตกต่างกัน มีระดับความคิดเห็นต่อทัศนคติในการใช้งานแอปพลิเคชันในการเรียนออนไลน์แตกต่างกัน ใช้การวิเคราะห์ข้อมูลทางสถิติด้วยการทดสอบ F-Test(ANOVA) และเปรียบเทียบความแตกต่างเป็นรายคู่โดยใช้วิธี Least Significant Difference (LSD)

 2.2 ปัจจัยทางด้านประชากรศาสตร์ ได้แก่ เพศ อายุ อาชีพ ระดับการศึกษา ชั้นปีที่กำลังศึกษา คณะที่กำลังศึกษา และรายได้ต่อเดือน ที่แตกต่างกัน มีระดับความคิดเห็นต่อการยอมรับในการใช้งานแอปพลิเคชันในการเรียนออนไลน์แตกต่างกัน ใช้การวิเคราะห์ข้อมูลทางสถิติด้วยการทดสอบ F-Test(ANOVA) และเปรียบเทียบความแตกต่างเป็นรายคู่โดยใช้วิธี Least Significant Difference (LSD)

**ผลการวิเคราะห์ข้อมูล**

ผลการวิเคราะห์ข้อมูลส่วนที่ 1 การวิเคราะห์ข้อมูลเกี่ยวกับปัจจัยทางด้านประชากรศาสตร์ โดยใช้การแจกแจงความถี่และค่าร้อยละ พบว่า นักศึกษามหาวิทยาลัยกรุงเทพที่ใช้งานแอปพลิเคชันในการเรียนออนไลน์ ส่วนมากเป็นเพศหญิง จำนวน 269 คน คิดเป็นร้อยละ 67.3 ส่วนมากอายุ 18-20 ปี จำนวน 174 คน คิดเป็นร้อยละ 43.5 ส่วนมากศึกษาอยู่ในระดับปริญญาตรี จำนวน 321 คน คิดเป็นร้อยละ 80.3 ส่วนมากกำลังศึกษาอยู่ในระดับชั้นปีที่ 2 จำนวน 163 คน คิดเป็นร้อยละ 40.8 ส่วนมากกำลังศึกษาอยู่ในคณะดิจิทัลมีเดียและศิลปะภาพยนตร์ จำนวน 78 คน คิดเป็นร้อยละ 19.5 และส่วนมากมีรายได้น้อยกว่า 10,000 บาท จำนวน 196 คน คิดเป็นร้อยละ 49

ผลการวิเคราะห์ข้อมูลเกี่ยวกับปัจจัยทางด้านพฤติกรรมในการใช้แอปพลิเคชันในการเรียนออนไลน์ โดยใช้การแจกแจงความถี่และค่าร้อยละ พบว่า นักศึกษามหาวิทยาลัยกรุงเทพที่ใช้งานแอปพลิเคชันในการเรียนออนไลน์ ส่วนมากใช้เวลาในการเรียนออนไลน์ 4 วันต่อสัปดาห์ จำนวน 144 คน คิดเป็นร้อยละ 36 ส่วนมากใช้เวลาในการเรียนออนไลน์ 3-4 ชั่วโมงต่อวัน จำนวน 213 คน คิดเป็นร้อยละ 53.3 ส่วนมากใช้โทรศัพท์มือถือ จำนวน 257 คน คิดเป็นร้อยละ 32.1 ส่วนมากเรียนที่บ้าน จำนวน 287 คน คิดเป็นร้อยละ 54.2 ส่วนมากจะชอบรูปแบบการเรียนในชั้นเรียน จำนวน 281 คน คิดเป็นร้อยละ 41.9 ส่วนมากเคยผ่านการใช้งานแอปพลิเคชัน Zoom จำนวน 359 คน คิดเป็นร้อยละ 47.1 และส่วนมากรู้สึกพอใจกับการใช้งานแอปพลิเคชัน Zoom จำนวน 324 คน คิดเป็นร้อยละ 63.2

**ตารางที่ 1 ค่าเฉลี่ยและค่าส่วนเบี่ยงเบนมาตรฐานของระดับความคิดเห็นปัจจัยทางด้านทัศนคติ**

|  |  |  |  |
| --- | --- | --- | --- |
| ปัจจัยทางด้านทัศนคติ | ค่าเฉลี่ย | ส่วนเบี่ยงเบนมาตรฐาน (SD) | ระดับความคิดเห็น |
| แอปพลิเคชันในการเรียนออนไลน์ทำให้เกิดการเรียนรู้อย่างเท่าเทียมกันของนักศึกษา | 3.11 | 1.180 | ปานกลาง |
| แอปพลิเคชันในการเรียนออนไลน์ช่วยลดช่องว่างในการสื่อสารระหว่างอาจารย์และนักศึกษา | 3.24 | 1.218 | ปานกลาง |
| แอปพลิเคชันในการเรียนออนไลน์ทำให้ทราบจุดอ่อนและจุดแข็งในการเรียนรู้ของนักศึกษา | 3.39 | 1.272 | ปานกลาง |
| **ตารางที่ 1 ค่าเฉลี่ยและค่าส่วนเบี่ยงเบนมาตรฐานของระดับความคิดเห็นปัจจัยทางด้านทัศนคติ** (ต่อ) |
| ปัจจัยทางด้านทัศนคติ | ค่าเฉลี่ย | ส่วนเบี่ยงเบนมาตรฐาน (SD) | ระดับความคิดเห็น |
| แอปพลิเคชันในการเรียนออนไลน์ช่วยให้การทำงานเป็นทีมของนักศึกษามีประสิทธิภาพที่ดี | 2.65 | 1.392 | ปานกลาง |
| แอปพลิเคชันในการเรียนออนไลน์ทำให้เกิดความชัดเจนในการเรียนรู้และมอบหมายงานแก่นักศึกษา | 3.03 | 1.270 | ปานกลาง |
| การบันทึกวีดีโอระหว่างทำการเรียนการสอนให้นักศึกษาหลังเลิกเรียนช่วยให้เกิดการทบทวนการเรียนรู้ที่ดี | 3.90 | 1.156 | มาก |
| การเปิดกล้องของอาจารย์ช่วยให้นักศึกษามีปฏิสัมพันธ์ที่ดีระหว่างเรียนกับอาจารย์มากกว่าการปิดกล้อง | 3.45 | 1.253 | มาก |
| การแชร์หน้าจอเอกสารประกอบการเรียนช่วยให้นักศึกษาเห็นภาพรวมของเนื้อหาที่เรียนได้ดี | 4.05 | 1.031 | มาก |
| การนำเสนองานของนักศึกษาผ่านแอปพลิเคชันสามารถทำได้สะดวกและสร้างความเข้าใจของผู้ฟังได้มากกว่านำเสนองานหน้าห้องเรียน | 3.28 | 1.246 | ปานกลาง |
| ความตั้งใจในการเรียนของนักศึกษาขึ้นอยู่กับการพูดและน้ำเสียงของอาจารย์ผู้สอนมากกว่าเนื้อหาที่เรียน | 3.86 | 1.029 | มาก |
| การที่อาจารย์ให้นักศึกษาเปิดกล้องค่อนข้างรุกล้ำความเป็นส่วนตัวของนักศึกษา | 3.80 | 1.165 | มาก |
| รวม | 3.43 | .753 | มาก |

**ตารางที่ 2 ค่าเฉลี่ยและค่าส่วนเบี่ยงเบนมาตรฐานของระดับความคิดเห็นปัจจัยทางด้านการยอมรับ**

|  |  |  |  |
| --- | --- | --- | --- |
| ปัจจัยทางด้านการยอมรับ | ค่าเฉลี่ย | ส่วนเบี่ยงเบนมาตรฐาน (SD) | ระดับความคิดเห็น |
| การใช้แอปพลิเคชันในการเรียนออนไลน์สร้างแรงกระตุ้นให้นักศึกษาสนใจการเรียนรู้มากขึ้น | 2.75 | 1.281 | ปานกลาง |
| การใช้แอปพลิเคชันในการเรียนออนไลน์ช่วยให้ทำงานที่ได้รับมอบหมายได้ดีขึ้น | 2.98 | 1.253 | ปานกลาง |
| การใช้แอปพลิเคชันในการเรียนออนไลน์สร้างความสะดวกในการเรียนมากขึ้น | 3.40 | 1.245 | ปานกลาง |

**ตารางที่ 2 ค่าเฉลี่ยและค่าส่วนเบี่ยงเบนมาตรฐานของระดับความคิดเห็นปัจจัยทางด้านการยอมรับ** (ต่อ)

|  |  |  |  |
| --- | --- | --- | --- |
| ปัจจัยทางด้านการยอมรับ | ค่าเฉลี่ย | ส่วนเบี่ยงเบนมาตรฐาน (SD) | ระดับความคิดเห็น |
| การใช้แอปพลิเคชันในการเรียนออนไลน์ทำให้นักศึกษาบริหารจัดการเวลาได้ดีขึ้น | 3.20 | 1.287 | ปานกลาง |
| การใช้แอปพลิเคชันในการเรียนออนไลน์ทำให้นักศึกษารู้สึกสบายใจเวลาเปิดไมค์พูดในแอปพลิเคชันมากกว่าการพูดในห้องเรียน | 3.24 | 1.334 | ปานกลาง |
| การใช้งานแอปพลิเคชันในการเรียนออนไลน์สร้างความสบายใจในการเรียนของนักศึกษาได้มากกว่าไปเรียนที่มหาวิทยาลัย | 2.85 | 1.350 | ปานกลาง |
| การใช้งานแอปพลิเคชันในการเรียนออนไลน์ทำให้นักศึกษาสามารถเลือกเรียนที่ไหนก็ได้ | 3.86 | 1.095 | มาก |
| การใช้งานแอปพลิเคชันในการเรียนออนไลน์ทำให้นักศึกษาเห็นว่าการเรียนที่มหาวิทยาลัยไม่มีความจำเป็นอีกต่อไป | 2.46 | 1.476 | น้อย |
| รวม | 3.09 | 1.035 | ปานกลาง |

**ตารางที่ 3 สรุปผลการทดสอบสมมติฐานที่ 1 นักศึกษามหาวิทยาลัยกรุงเทพที่มีเพศ อายุ รายได้ต่อเดือน ระดับการศึกษา คณะที่กำลังศึกษาและชั้นปีที่กำลังศึกษาที่แตกต่างกันมีทัศนคติต่อการใช้งานแอปพลิเคชันในการเรียนออนไลน์ที่แตกต่างกัน**

|  |  |
| --- | --- |
| ปัจจัยทางด้านประชากรศาสตร์ | ทัศนคติต่อการใช้งานแอปพลิเคชันในการเรียนออนไลน์ |
| เพศ | F-Test(ANOVA)=1.919 | Sig. = .148\* | ไม่แตกต่าง |
| อายุ | F-Test(ANOVA)=3.675 | Sig. = .006\* | แตกต่าง |
| ระดับการศึกษา | F-Test(ANOVA)=35.158 | Sig. = .000\* | แตกต่าง |
| คณะที่กำลังศึกษา | F-Test(ANOVA)=7.328 | Sig. = .000\* | แตกต่าง |
| ชั้นปีที่กำลังศึกษา | F-Test(ANOVA)= 3.535 | Sig. = .015\* | แตกต่าง |
| รายได้ต่อเดือน | F-Test(ANOVA)=15.543 | Sig. = .000\* | แตกต่าง |

\*ระดับนัยสำคัญทางสถิติที่ 0.05

**ตารางที่ 4 สรุปผลการทดสอบสมมติฐานที่ 2 นักศึกษามหาวิทยาลัยกรุงเทพที่มีเพศ อายุ รายได้ต่อเดือน ระดับการศึกษา คณะที่กำลังศึกษาและชั้นปีที่กำลังศึกษาที่แตกต่างกันมีการยอมรับต่อการใช้งานแอปพลิเคชันในการเรียนออนไลน์ที่แตกต่างกัน**

|  |  |
| --- | --- |
| ปัจจัยทางด้านประชากรศาสตร์ | การยอมรับต่อการใช้งานแอปพลิเคชันในการเรียนออนไลน์ |
| เพศ | F-Test(ANOVA)= 2.163 | Sig. = .116\* | ไม่แตกต่าง |
| อายุ | F-Test(ANOVA)= 9.763 | Sig. = .000\* | แตกต่าง |
| ระดับการศึกษา | F-Test(ANOVA)= 51.717 | Sig. = .000\* | แตกต่าง |
| คณะที่กำลังศึกษา | F-Test(ANOVA)= 10.473 | Sig. = .000\* | แตกต่าง |
| ชั้นปีที่กำลังศึกษา | F-Test(ANOVA)= 5.617 | Sig. = .001\* | แตกต่าง |
| รายได้ต่อเดือน | F-Test(ANOVA)= 27.276 | Sig. = .000\* | แตกต่าง |

\*ระดับนัยสำคัญทางสถิติที่ 0.05

**สรุปและอภิปรายผลข้อมูล**

การศึกษาวิจัยเรื่อง “ทัศนคติและการยอมรับต่อการใช้งานแอปพลิเคชันในการเรียนออนไลน์ในช่วงการแพร่ระบาดของโรคโควิด 19 ของนักศึกษามหาวิทยาลัยกรุงเทพ” ผู้วิจัยได้สรุปและอภิปรายผลข้อมูลที่ได้จากการวิจัยไว้ดังต่อไปนี้

**1.วัตถุประสงค์ข้อที่ 1 เพื่อศึกษาเปรียบเทียบระหว่างปัจจัยด้านประชากรศาสตร์กับทัศนคติในการเรียนออนไลน์ผ่านแอปพลิเคชันของนักศึกษามหาวิทยาลัยกรุงเทพ**

จากการศึกษาพบว่า สมมติฐานที่ 1 สอดคล้องกับวัตถุประสงค์ข้อที่ 1 คือ เพื่อศึกษาเปรียบเทียบระหว่างปัจจัยด้านประชากรศาสตร์กับทัศนคติในการเรียนออนไลน์ผ่านแอปพลิเคชันของนักศึกษามหาวิทยาลัยกรุงเทพ โดยใช้ค่าสถิติ F-Test (ANOVA) พบว่า นักศึกษามหาวิทยาลัยกรุงเทพที่มีเพศที่แตกต่างกันมีทัศนคติต่อการใช้งานแอปพลิเคชั่นในการเรียนออนไลน์ที่ไม่แตกต่างกัน ซึ่งสอดคล้องกับงานวิจัยของประมา ศาสตระรุจิ (2553) พบว่า นิสิตวิทยาลัยนวัตกรรมสื่อสารมหาวิทยาลัยศรีนครินทรวิโรฒที่มีเพศแตกต่างกัน มีความพึงพอใจต่อบทเรียนออนไลน์ด้วยวิธีการเรียนรู้ด้วยการนำตนเอง รายวิชาการตลาดเบื้องต้น ด้านการจัดกิจกรรมการเรียนการสอน ด้านเนื้อหาสาระวิชาการตลาดเบื้องต้น ด้านเว็บไซต์สำหรับการเรียนการสอน และด้านอื่น ๆ อย่างมีนัยสำคัญทางสถิติ 0.05

ส่วนนักศึกษามหาวิทยาลัยกรุงเทพที่มีอายุที่แตกต่างกันมีทัศนคติต่อการใช้งานแอปพลิเคชันในการเรียนออนไลน์ที่แตกต่างกัน ซึ่งสอดคล้องกับงานวิจัยของกิตติคุณ จงมานัสเจริญ (2560) ทำการศึกษาพฤติกรรมทัศนคติและการยอมรับในการใช้แอปพลิเคชันเรียกรถรับจ้างสาธารณะ (แท็กซี่) ผ่านสมาร์ทโฟนในเขตกรุงเทพมหานคร ผลการศึกษาพบว่า อายุที่แตกต่างกันให้ระดับความสำคัญเกี่ยวกับปัจจัยส่วนประสมทางการตลาดในการใช้บริการเรียกรถแท็กซี่ผ่านแอปพลิเคชั่น Grab ในด้านบริการ ด้านราคา อย่างมีนัยสำคัญทางสถิติที่ระดับ 0.01

นักศึกษามหาวิทยาลัยกรุงเทพที่มีระดับการศึกษาที่แตกต่างกันมีทัศนคติต่อการใช้งานแอปพลิเคชันในการเรียนออนไลน์ที่แตกต่างกัน สอดคล้องกับงานวิจัยของกิตติคุณ จงมานัสเจริญ (2560) ทำการศึกษาพฤติกรรมทัศนคติและการยอมรับในการใช้แอปพลิเคชันเรียกรถรับจ้างสาธารณะ (แท็กซี่) ผ่านสมาร์ทโฟนในเขตกรุงเทพมหานคร ผลการศึกษาพบว่า ระดับการศึกษาของผู้ใช้บริการเรียกรถแท็กซี่ผ่านแอพพลิเคชั่น Grab ที่แตกต่างกันให้ระดับความสำคัญเกี่ยวกับปัจจัยส่วนประสมทางการตลาดในการใช้บริการเรียกรถแท็กซี่ผ่านแอพพลิเคชั่น Grab ในด้านบริการ ด้านราคา ด้านบุคลากร ที่แตกต่างกันอย่างมีนัยสำคัญทางสถิติที่ระดับ 0.01

นักศึกษามหาวิทยาลัยกรุงเทพที่มีชั้นปีที่กำลังศึกษาที่แตกต่างกันมีทัศนคติต่อการใช้งานแอปพลิเคชันในการเรียนออนไลน์ที่แตกต่างกัน ซึ่งไม่สอดคล้องกับงานวิจัยของเสถียร พูลผล และปฏิพล บรรณนพบริบูรณ์ (2563) ทำการสำรวจความคิดเห็นของนักศึกษาเภสัชศาสตร์ที่มีต่อการเรียนออนไลน์ในช่วงโควิด 19 เพื่อออกแบบแนวทางการจัดการเรียนรู้แบบใหม่ของคณะเภสัชศาสตร์มหาวิทยาลัยสยาม พบว่า นักศึกษาส่วนใหญ่ที่มีชั้นปีที่แตกต่างกันชอบการเรียนในชั้นเรียน โดยให้เหตุผลว่า การเรียนในชั้นเรียนทำให้มีสมาธิในการเรียนมากกว่า

**2.วัตถุประสงค์ข้อที่ 2 เพื่อศึกษาเปรียบเทียบระหว่างปัจจัยด้านประชากรศาสตร์กับการยอมรับในการเรียนออนไลน์ผ่านแอปพลิเคชันของนักศึกษามหาวิทยาลัยกรุงเทพ**

จากการศึกษาพบว่า สมมติฐานที่ 2 สอดคล้องกับวัตถุประสงค์ข้อที่ 2 คือ เพื่อศึกษาเปรียบเทียบระหว่างปัจจัยด้านประชากรศาสตร์กับการยอมรับในการเรียนออนไลน์ผ่านแอปพลิเคชันของนักศึกษามหาวิทยาลัยกรุงเทพ โดยใช้ค่าสถิติ F-Test (ANOVA) พบว่า นักศึกษามหาวิทยาลัยกรุงเทพที่มีเพศที่แตกต่างกันการยอมรับต่อการใช้งานแอปพลิเคชันในการเรียนออนไลน์ที่ไม่แตกต่างกัน ซึ่งไม่สอดคล้องกับงานวิจัยของเสถียร พูลผล และปฏิพล บรรณนพบริบูรณ์ (2563) ทำการสำรวจความคิดเห็นของนักศึกษาเภสัชศาสตร์ที่มีต่อการเรียนออนไลน์ในช่วงโควิด 19 เพื่อออกแบบแนวทางการจัดการเรียนรู้แบบใหม่ของคณะเภสัชศาสตร์มหาวิทยาลัยสยาม พบว่า นักศึกษาที่มีเพศแตกต่างกัน ส่วนใหญ่มีความกังวลว่าจะเกิดปัญหาระหว่างสอบเช่นปัญหาสัญญานอินเตอร์เน็ตขาดระหว่างสอบ ขั้นตอนการตรวจทุจริตก่อนและหลังการสอบใช้เวลาค่อนข้างนาน

นักศึกษามหาวิทยาลัยกรุงเทพที่มีอายุที่แตกต่างกันมีการยอมรับต่อการใช้งานแอปพลิเคชันในการเรียนออนไลน์ที่แตกต่างกัน ซึ่งสอดคล้องกับงานวิจัยของสนธยา หลักทอง (2559) ทำการศึกษาผลสัมฤทธิ์ทางการเรียนและความคิดเห็นต่อการใช้เทคโนโลยีสารสนเทศเพื่อประกอบการเรียนการสอน ของโรงเรียนในสังกัดสํานักงานเขตพื้นที่การศึกษาประถมศึกษาสกลนคร เขต 2 พบว่า ความคิดเห็นเกี่ยวกับการใช้การศึกษาผ่านดาวเทียมในการเรียนการสอนของครูผู้สอน นักเรียนและผู้ปกครอง ซึ่งมีช่วงอายุที่แตกต่างกัน มีความเห็นในภาพรวมมีระดับมาก เนื่องจากการใช้แท็บเล็ตและการศึกษาทางไกลผ่านดาวเทียมช่วยให้นักเรียนมีความสนใจเรียนมากขึ้น ช่วยอำนวยความสะดวกในการจัดกิจกรรมการเรียนการสอน

นักศึกษามหาวิทยาลัยกรุงเทพที่มีระดับการศึกษาที่แตกต่างกันมีการยอมรับต่อการใช้งานแอปพลิเคชันในการเรียนออนไลน์ที่แตกต่างกัน ซึ่งสอดคล้องกับงานวิจัยของสนธยา หลักทอง (2559) ทำการศึกษาผลสัมฤทธิ์ทางการเรียนและความคิดเห็นต่อการใช้เทคโนโลยีสารสนเทศเพื่อประกอบการเรียนการสอน ของโรงเรียนในสังกัดสํานักงานเขตพื้นที่การศึกษาประถมศึกษาสกลนคร เขต 2 พบว่า ความคิดเห็นเกี่ยวกับการใช้การศึกษาผ่านดาวเทียมในการเรียนการสอน ของครูผู้สอน นักเรียนและผู้ปกครอง ซึ่งมีระดับการศึกษาที่แตกต่างกัน มีความเห็นในภาพรวมมีระดับมาก เนื่องจากการใช้แท็บเล็ตและการศึกษาทางไกลผ่านดาวเทียมช่วยให้นักเรียนมีความสนใจเรียนมากขึ้น ช่วยอำนวยความสะดวกในการจัดกิจกรรมการเรียนการสอน

นักศึกษามหาวิทยาลัยกรุงเทพที่มีคณะที่กำลังศึกษาที่แตกต่างกันมีการยอมรับต่อการใช้งานแอปพลิเคชันในการเรียนออนไลน์ที่แตกต่างกัน ซึ่งสอดคล้องกับงานวิจัยของประมา ศาสตระรุจิ (2553) พบว่า นิสิตวิทยาลัยนวัตกรรมสื่อสารมหาวิทยาลัยศรีนครินทรวิโรฒที่กำลังศึกษาในคณะที่แตกต่างกัน มีความพึงพอใจต่อบทเรียนออนไลน์ด้วยวิธีการเรียนรู้ด้วยการนำตนเอง รายวิชาการตลาดเบื้องต้น ด้านการจัดกิจกรรมการเรียนการสอน ด้านเนื้อหาสาระวิชาการตลาดเบื้องต้น ด้านเว็บไซต์สำหรับการเรียนการสอน และด้านอื่น ๆ อย่างมีนัยสำคัญทางสถิติ 0.05

นักศึกษามหาวิทยาลัยกรุงเทพที่มีชั้นปีที่กำลังศึกษาที่แตกต่างกันมีการยอมรับต่อการใช้งานแอปพลิเคชันในการเรียนออนไลน์ที่แตกต่างกัน ซึ่งสอดคล้องกับงานวิจัยของ สุวัฒน์ บรรลือ (2560) ทำการศึกษารูปแบบการจัดการเรียนการสอนออนไลน์ที่เหมาะสมสำหรับมหาวิทยาลัยราชภัฏอุบลราชธานี พบว่า กลุ่มที่จัดการเรียนการสอนออนไลน์ในระดับชั้นปีที่กำลังศึกษาออนไลน์แตกต่างกัน จะมีค่าเฉลี่ยผลสัมฤทธิ์ทางการเรียนก่อนเรียนและหลังเรียน ของนักศึกษากลุ่มที่เรียนในชั้นเรียนแบบปกติแตกต่างกัน และสอดคล้องกับการวิจัยของ สนธยา หลักทอง และสานนท์ ฉิมมณี (2559) พบว่า นักเรียนที่มีชั้นปีที่ศึกษาแตกต่างกันมีความคิดเห็นในการใช้เทคโนโลยีสารสนเทศเพื่อประกอบการเรียนการสอนของครู นักเรียนและผู้ปกครองแตกต่างกันอย่างมีนัยสำคัญ 0.05

และนักศึกษามหาวิทยาลัยกรุงเทพที่มีรายได้ต่อเดือนที่แตกต่างกันมีการยอมรับต่อการใช้งานแอปพลิเคชันในการเรียนออนไลน์ที่แตกต่างกัน ซึ่งสอดคล้องกับงานวิจัย สนธยา หลักทอง (2559) ทำการศึกษาผลสัมฤทธิ์ทางการเรียนและความคิดเห็นต่อการใช้เทคโนโลยีสารสนเทศเพื่อประกอบการเรียนการสอนของโรงเรียนในสังกัดสํานักงานเขตพื้นที่การศึกษาประถมศึกษาสกลนคร เขต 2 พบว่า ความคิดเห็นเกี่ยวกับการใช้การศึกษาผ่านดาวเทียมในการเรียนการสอน ของครูผู้สอน นักเรียนและผู้ปกครอง ซึ่งมีครู ผู้สอน นักเรียน และผู้ปกครองมีรายได้ที่แตกต่างกัน มีความเห็นในภาพรวมมีระดับมาก เนื่องจากการใช้แท็บเล็ตและการศึกษาทางไกลผ่านดาวเทียมช่วยให้นักเรียนมีความสนใจเรียนมากขึ้น ช่วยอำนวยความสะดวกในการจัดกิจกรรมการเรียนการสอน

**3.ปัจจัยด้านพฤติกรรมการใช้งาน**

นักศึกษามหาวิทยาลัยกรุงเทพที่ใช้งานแอปพลิเคชันในการเรียนออนไลน์ ส่วนมากใช้โทรศัพท์มือถือ ร้อยละ 32.1 ทั้งนี้อาจเนื่องมาจากเหตุผลหลัก ๆ คือ มีความสะดวกในการใช้งาน สามารถใช้ได้ทุกที่ ทุกเวลา มีน้ำหนักเบา พกพาง่าย ซึ่งสอดคล้องกับงานวิจัยของสิริพร อินทสนธิ์ (2563) ทำการศึกษาโควิด -19: กับการเรียนการสอนออนไลน์กรณีศึกษารายวิชาการเขียนโปรแกรมเว็บ พบว่า การระบาดของโควิด –19 เกิดการเปลี่ยนแปลงกับโลกครั้งสำคัญ ส่งผลให้สถาบันการศึกษาและบุคคลทั่วโลกต้องปรับตัว เกิดการใช้เครื่องมือเทคโนโลยีที่สะดวกและพกพาง่ายอย่างกว้างขวางรวดเร็ว และมีการสร้างสรรค์เนื้อหาการเรียนการสอนเพื่อใช้ในการการเรียนทางไกลให้กับผู้เรียนทุกระดับชั้นได้เข้าถึงเนื้อหา เพื่อให้การเรียนการสอนในช่วงที่ต้องมีการเว้นระยะห่างระหว่างกันได้ดำเนินต่อไปอย่างราบรื่นและเพื่อให้เกิดการเข้าถึงการศึกษาอย่างต่อเนื่อง

นักศึกษามหาวิทยาลัยกรุงเทพส่วนมากจะชอบรูปแบบการเรียนในชั้นเรียนร้อยละ 41.9 ทั้งนี้อาจเนื่องมาจากเหตุผลหลัก ๆ คือ การเรียนในชั้นเรียนทำให้มีปฏิสัมพันธ์กับอาจารย์และเพื่อนร่วมชั้น รวมถึงสร้างแรงกระตุ้นในการเรียนได้มากกว่าเรียนออนไลน์ ซึ่งสอดคล้องกับงานวิจัยของ เสถียร พูลผล และปฏิพล อรรณนพบริบูรณ์ (2563) ที่มีผลการศึกษาว่า นักศึกษาส่วนใหญ่เห็นว่า การเรียนออนไลน์ทำให้ไม่มีปฏิสัมพันธ์กับเพื่อนร่วมชั้นและไม่มีแรงกระตุ้นในการเรียน

นักศึกษามหาวิทยาลัยกรุงเทพส่วนมากเคยผ่านการใช้งานแอปพลิเคชัน Zoom ร้อยละ 47.1 และส่วนมากรู้สึกพอใจกับการใช้งานแอปพลิเคชัน Zoom และ 63.2 ทั้งนี้อาจเนื่องมาจากเหตุผลหลัก ๆ คือ อาจารย์มหาวิทยาลัยกรุงเทพส่วนมากใช้แอปพลิเคชัน Zoom ในการจัดการเรียนการสอน จึงมีนักศึกษาที่พอใจกับการใช้งานแอปพลิเคชัน Zoom มากกว่าแอปพลิเคชันอื่น ซึ่งสอดคล้องกับงานวิจัยของ สิริพร อินทสนธิ์ (2563) ทำการศึกษาเรื่องโควิด -19: กับการเรียนการสอนออนไลน์กรณีศึกษารายวิชาการเขียนโปรแกรมเว็บ พบว่า อาจารย์ผู้สอนและนักศึกษาได้พูดคุยและปรับกระบวนการเรียนการสอนให้อยู่ในรูปแบบออนไลน์ โดยใช้เครื่องมือแอปพลิเคชันในการเรียนออนไลน์หลัก ๆ ได้แก่ Line Zoom YouTube และ Google Classroom ส่วนโปรแกรม Camtasia Studio เมื่อผู้เรียนในรายวิชาการเขียนโปรแกรมเว็บเกิดปัญหาการเขียนโปรแกรมขัดข้องขึ้นในระหว่างเรียน

**ข้อเสนอแนะ**

การศึกษาวิจัยเรื่อง “ทัศนคติและการยอมรับต่อการใช้งานแอปพลิเคชันในการเรียนออนไลน์ในช่วงการแพร่ระบาดของโรคโควิด 19 ของนักศึกษามหาวิทยาลัยกรุงเทพ” ผู้วิจัยได้มีข้อเสนอแนะในการนำผลวิจัยไปใช้และวิจัยครั้งต่อไปดังต่อไปนี้

1.จากการศึกษาพบว่า ปัจจัยทางด้านประชากรศาสตร์ที่แตกต่างกันมีทัศนคติต่อการใช้งานแอปพลิเคชันในการเรียนออนไลน์ที่แตกต่างกัน และปัจจัยด้านทัศนคติต่อแอปพลิเคชันในการเรียนออนไลน์มีความคิดเห็นอยู่ในระดับมาก ดังนั้น เราจึงควรให้ความสำคัญในเรื่องของการพูดและปฏิสัมพันธ์ที่ดีของอาจารย์ต่อนักศึกษา รวมถึงบันทึกวีดีโอระหว่างทำการสอนให้นักศึกษา เพื่อให้เกิดการเรียนรู้อย่างเท่าเทียมกันของนักศึกษาและสร้างความชัดเจนในการเรียนและมอบหมายงานมากขึ้น รวมทั้งช่วยให้การทำงานของนักศึกษามีประสิทธิภาพที่ดี นอกจากนี้ยังควรตระหนักถึงความเป็นส่วนตัวของนักศึกษา โดยการไม่บังคับให้เปิดกล้องในระหว่างเรียนอีกด้วย ปัจจัยเหล่านี้เป็นปัจจัยที่มีอิทธิพลและส่งผลต่อทัศนคติต่อการใช้งานแอปพลิเคชันในการเรียนออนไลน์ทั้งสิ้น

2.จากการศึกษาพบว่า ปัจจัยทางด้านประชากรศาสตร์ที่แตกต่างกันมีการยอมรับต่อการใช้งานแอปพลิเคชันในการเรียนออนไลน์ที่แตกต่างกัน และปัจจัยด้านการยอมรับต่อแอปพลิเคชันในการเรียนออนไลน์มีความคิดเห็นอยู่ในระดับปานกลาง เนื่องจากนักศึกษาส่วนมากมองว่าการเรียนที่มหาวิทยาลัยยังคงมีความจำเป็นอย่างมากที่จะทำให้การเรียนรู้มีประสิทธิภาพ ดังนั้น เราจึงควรให้ความสำคัญในเรื่องของการสร้างความสบายใจในการเรียนและอำนวยความสะดวกในใช้งานแอปพลิเคชันในการเรียนออนไลน์ให้มากขึ้น เพื่อสร้างแรงกระตุ้นให้นักศึกษาสนใจการเรียนรู้ที่ดียิ่งขึ้น ปัจจัยเหล่านี้เป็นปัจจัยที่มีอิทธิพลและส่งผลต่อการยอมรับต่อการใช้งานแอปพลิเคชันในการเรียนออนไลน์ทั้งสิ้น

3.การศึกษาวิจัยในครั้งนี้มีการเก็บแบบสอบถามจากกลุ่มตัวอย่างโดยออนไลน์ จึงควรมีการเก็บข้อมูลเพิ่มเติม โดยอาจใช้รูปแบบการสัมภาษณ์ หรือการสนทนากลุ่ม จะทำให้ได้ข้อมูลที่มีความสมบูรณ์ยิ่งขึ้น

4.การศึกษาวิจัยเรื่อง ทัศนคติและการยอมรับต่อการใช้งานแอปพลิเคชันในการเรียนออนไลน์ในช่วงการแพร่ระบาดของโรคโควิด 19 ของนักศึกษามหาวิทยาลัยกรุงเทพ สามารถนำไปเป็นแนวทางในการต่อยอดในการศึกษาการใช้งานแอปพลิเคชันในการเรียนออนไลน์ของสถาบันต่าง ๆ ที่ต้องการให้มีประสิทธิภาพในการเรียนการสอนที่ดีขึ้น

 5.ควรนำผลการวิจัยในครั้งนี้ไปศึกษาวิจัย วิเคราะห์ปัญหา สังเคราะห์กรอบแนวคิดการวิจัยเพิ่มเติมในครั้งต่อไป เพื่อให้ค้นพบมุมมองและข้อมูลใหม่ ๆ มากขึ้นในการวิจัย

**บรรณานุกรม**

พิมพ์แพร ศรีสวัสดิ์. (2563). *การจัดอันดับมหาวิทยาลัยระดับนานาชาติและกลยุทธ์การปรับตัวของมหาวิทยาลัยไทย*. วิทยาการจัดการ มหาวิทยาลัยราชภัฏสุราษฎร์ธานี.

สิริพร อินทสนธิ์. (2563). โควิด -19: *กับการเรียนการสอนออนไลน์กรณีศึกษารายวิชาการเขียนโปรแกรมเว็บ.*วารสารวิทยาการจัดการปริทัศน์ 22(2), 203-214.

ประมา ศาสตระรุจิ. (2553). *รายงานการวิจัย เรื่อง โครงการพัฒนาบทเรียนออนไลน์ด้วยวิธีการเรียนรู้ด้วยการนำตนเองของนิสิตวิทยาลัยนวัตกรรมสื่อสารสังคม*. วารสารสรีนครินทรวิโรฒวิจัยและพัฒนา 2(1), 116-124.

กิตติคุณ จงมานัสเจริญ. (2560). *การศึกษาพฤติกรรมทัศนคติและการยอมรับในการใช้แอปพลิเคชันเรียกรถรับจ้างสาธารณะ (แท็กซี่) ผ่านสมาร์ทโฟนในเขตกรุงเทพมหานคร*. วิทยาศาสตรมหาบัณฑิต มหาวิทยาลัยรังสิต.

ธนัชชา บินดุเหล็ม. (2557). *ผลของการสอนแบบออนไลน์ที่มีต่อผลสัมฤทธิ์ทางการเรียนของนักเรียนระดับประกาศนียบัตรวิชาชีพชั้นสูงชั้นปีที่ 1*. วิทยาลัยเทคโนโลยีหาดใหญ่อำนวยวิทย์ มหาวิทยาลัยหาดใหญ่.

สุวัฒน์ บรรลือ (2560). *รูปแบบการจัดการเรียนการสอนออนไลน์ที่เหมาะสมสำหรับมหาวิทยาลัยราชภัฏอุบลราชธานี.* วิทยาการคอมพิวเตอร์ มหาวิทยาลัยราชภัฏอุบลราชธานี.

เสถียร พูลผล และปฏิพล บรรณนพบริบูรณ์. (2563). *การสำรวจความคิดเห็นของนักศึกษาเภสัชศาสตร์ที่มีต่อการเรียนออนไลน์ในช่วงโควิด 19 เพื่อออกแบบแนวทางการจัดการเรียนรู้แบบใหม่ของคณะเภสัชศาสตร์มหาวิทยาลัยสยาม*. คณะเภสัชศาสตร์ มหาวิทยาลัยสยาม, กรุงเทพฯ.

สนธยา หลักทอง. (2559). *การศึกษาผลสัมฤทธิ์ทางการเรียนและความคิดเห็นต่อการใช้เทคโนโลยีสารสนเทศเพื่อประกอบการเรียนการสอน ของโรงเรียนในสังกัดสํานักงานเขตพื้นที่การศึกษาประถมศึกษาสกลนคร เขต 2.* วิทยาศาสตรมหาบัณฑิต มหาวิทยาลัยรังสิต.